<classify> WAKATI miili 15, kati ya 19, ya ajali iliyotokea juzi usiku katika mteremko wa Mlima Senjele Wilaya ya Mbozi mkoani Songwe, imetambuliwa na ndugu zao, Rais John Magufuli ametuma salamu za rambirambi kwa familia zilizofi wa Mkuu wa Mkoa wa Songwe, Brigedia Jenerali mstaafu, Nicodemus Mwangela, alisema jana kuwa miongoni mwa watu waliokufa kwenye ajali hiyo, wamo wanaume 15 na wanawake wane.Alisema chanzo cha ajali hiyo bado hakijajulikana na uchunguzi wa kubaini chanzo hicho unaendelea. Kwa upande wake, Rais Magufuli ametuma salamu za rambirambi kwa familia zilizopoteza jamaa zao katika ajali hiyo.Rais Magufuli alimtaka Mkuu huyo wa Mkoa kufikisha salamu zake za pole kwa ndugu, jamaa, marafiki na wote walioguswa na vifo vya watu hao na kuwaombea kwa Mwenyezi Mungu, ili aziweke roho za marehemu wote mahali pema peponi.Rais Magufuli alizitaka mamlaka zinazohusika na usalama wa barabarani mkoani Songwe, kufanya uchunguzi wa ajali hiyo na kuchukua hatua zinazostahili na kujipanga vizuri kukabiliana na matukio ya ajali za barabarani. Taarifa za awali zilieleza kuwa watu hao 19, walipoteza maisha baada ya lori lenye mzigo wa mahindi, lililokuwa likitoka mpakani mwa Zambia na Tanzania, kufeli breki na kuhama upande mwingine.Lori hilo liliangukia gari aina ya costa, lililokuwa linatoka Mbeya kuelekea Tunduma, katika eneo la Nanyala, karibu na mpaka wa mkoa wa Songwe na Mbeya. Mkuu huyo wa mkoa alisema walipata taarifa ya ajali hiyo saa 4 usiku, na viongozi wengine wa mkoa na wilaya ya Mbozi, walifika mara moja kwenye eneo la tukio hilo. Alisema kuwa baada ya kufika sehemu ya ajali hiyo, walikuta askari wakiendelea na kazi ya kutoa miili ya marehemu, ambayo ilikuwa imeharibika vibaya na kujaribu kuokoa maisha ya ya majeruhi watatu.Miili yote ilipelekwa katika Hospitali ya Teule ya Mkoa wa Songwe ya Vwawa na majeruhi wawili walipelekwa Hospitali ya Ifisi. Hata hivyo, watu hao nao walikufa muda mfupi kutokana na kupata majeraha makubwa na kutokwa na damu nyingi. Watu 17 walikufa papo hapo, baada ya lori hilo kuhama upande wake, baada ya kufeli breki, hivyo kulalia basi hilo la abiria aina ya coaster, ambalo lilikuwa likielekea Tunduma wilayani Momba. Mashuhuda walidai kuwa ajali hiyo ilitokea saa 3.30 usiku katika eneo hilo, ambalo sio mara ya kwanza kutokea ajali kutokana na kuwa na mteremko mkali wa mlima Senjere.Walidai chanzo cha ajali hiyo ni breki za gari kubwa aina ya lori lenye trela, kufeli na kuliangukia na kulilalia basi hilo lililokuwa na abiria 18. Mkuu wa Wilaya ya Mbozi, John Palingo alisema kuwa majeruhi walikimbizwa katika Hospitali ya Ifisi iliyopo Mbeya Vijijini, lakini walifariki dunia muda mfupi baada ya kufikishwa hospitalini, wakiwa wanaendelea kupatiwa matibabu. Wakati huo huo, Rais Magufuli ametoa mkono wa pole kwa familia ya Waziri wa Maliasili na Utalii, Dk Hamis Kigwangalla kwa kufiwa na mwanawe anayeitwa Zul Kigwangalla.Akiwa na Mkewe, Mama Janeth, Rais Magufuli alifika nyumbani kwa familia ya Kigwangalla, Mikocheni jijini Dar es Salaam na kukutana na baadhi ya wanafamilia, akiwemo Mama wa Marehemu, Dk Bayoum Kigwangalla. Familia hiyo ilikuwa katika maandalizi ya kusafirisha mwili wa marehemu kwenda Nzega mkoani Tabora, ambako mazishi yalifanyika jana. Zul alifariki dunia juzi usiku.  <topic>: kitaifa 